Pågrep og siktet mann for russevoldtekt - etterforsker flere overgrep
Politiet har pågrepet og siktet en mann for en voldtekt i Kongeparken i helgen, opplyser Rogaland politidistrikt i en pressemelding. Voldtekten skal ha funnet sted under landstreffet i Kongeparken utenfor Stavanger, og mannen er også russ. Russearrangementet er et av landets største treff, der rundt 13.000 russ samles. – Den siktede i denne saken er bosatt i Agder, og vi har derfor bedt Agder politidistrikt om bistand til pågripelse og avhør, sier politiadvokat Anne Hølland. Tre meldinger om mulige overgrep kom inn i forbindelse med russetreffet i Kongeparken. Ett av dem etterforskes nå som voldtekt.Politiet etterforsker to voldtekter etter den tre dager lange russefesten på Tryvann i begynnelsen av mai. Politiet håpet av dronebilder kunne hjelpe dem i jakten på gjerningsmennene. – Det har foreløpig ikke gitt noen resultater med tanke på oversiktbildene. I området var det mange med lik bekledning, slik at det er vanskelig å identifisere personer ut ifra den beskrivelsen vi har, sier politiadvokat Hilde Strand ved Oslo politidistrikt til VG tirsdag kveld. De gikk også ut med en beskrivelse av mennene som skal ha voldtatt to kvinner natt til 1. mai. – Vi jobber for fullt med å hente inn og analysere disse bildene nå. Hvis det har vært noen droner i luften rundt de aktuelle tidspunktene, så kan det være filmet ting som er interessant for oss, sier politiinspektør Kari-Janne Lid i Oslo politidistrikt.Samme natt som det ble meldt om voldtektene på Tryvann kom også inn en melding til politiet om en voldtekt under et russetreff i Tønsberg. En 19 år gammel kvinne tok kontakt med legevakten og fortalte at hun hadde blitt voldtatt. Hendelsen skal ha skjedd på messeområdet i byen, der flere russ var samlet. 18-åringen som er siktet i saken, ble pågrepet på stedet. 1. mai ble han imidlertid løslatt etter å ha vært i avhør hos politiet. – Han erkjenner ikke straffskyld for forholdet, sa jourhavende jurist i Vestfold politidistrikt, Katrine Christensen Brygard, til NTB da saken ble kjent. – Flere personer har vært inne til avhør, men det finnes ikke direkte vitner til hendelsen. Vi avventer nå svar fra prøver som er blitt tatt for å se om det finnes fysiske spor, sier jourhavende jurist i Vestfold politidistrikt, Lise Dalhaug, til VG tirsdag kved. Hun opplyser at det ikke er avgjort hva som vil bli gjort videre i saken.Også i Halden fortsetter politiet etterforskningen av en russevoldtekt. Under landstreffet ved Fredrikssten festning i Halden siste helgen i april skal en kvinnelig russ av afrikansk opprinnelse ha blitt voldtatt inne på et av de mobile toalettene som var satt opp i forbindelse russetreffet som trekker 7.000 besøkende. – Vi kan bekrefte at vi har funnet tekniske spor i form av DNA-bevis i forbindelse med etterforskningen av voldtekten, sier politiadvokat Anette Steen i Østfold politidistrikt i en pressemelding mandag. Politiet oppfordrer alle som vet noe, har sett noe eller har hørt noe om å ta kontakt med politiet. Dette inkluderer også foreldre til russ som har hørt noe. – Vi ønsker også å komme i kontakt med en person som fornærmede var i kontakt med i toalettområdet forut for voldtekten. Hun oppfattet ham som en vakt, og har beskrevet ham som en mann med gul vest. Vedkommende antas å ha opplysninger i saken, opplyser politiadvokat Anette Steen i Østfold politidistrikt.
Under helgens landstreff skal en mannlig russ ha voldtatt en medruss. Han er nå pågrepet og siktet.